Document ID: 31991L0441

ΟΔΗΓΙΑ ΤΟΥ ΣΥΜΒΟΥΛΙΟΥ της 26ης Ιουνίου 1991 για την τροποποίηση της οδηγίας 70/220/ΕΟΚ σχετικά με την προσέγγιση των νομοθεσιών των κρατών μελών για τα μέτρα που πρέπει να ληφθούν κατά της ρύπανσης του αέρα από τις εκπομπές οχημάτων με κινητήρα (91/441/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,
την πρόταση της Επιτροπής [1],
[1] ΕΕ αριθ. C 81 της 30.3.1990, σ. 1 και ΕΕ αριθ. C 281 της 9.11.1990, σ. 9.
Σε συνεργασία με το Ευρωπαϊκό Κοινοβούλιο [2],
[2] ΕΕ αριθ. C 260 της 15.10.1990, σ. 93 και ΕΕ αριθ. C 183 της 15.8.1991.
Έχοντας υπόψη τη γνώμη της Οικονομικής και Κοινωνικής Επιτροπής [3],
[3] ΕΕ αριθ. C 225 της 19.9.1990, σ. 7.
Εκτιμώντας:
ότι πρέπει να ληφθούν μέτρα για την προοδευτική εγκαθίδρυση της εσωτερικής αγοράς κατά τη διάρκεια της χρονικής περιόδου που λήγει στις 31 Δεκεμβρίου 1992· ότι η εσωτερική αγορά περιλαμβάνει ένα χώρο χωρίς εσωτερικά σύνορα μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων·
ότι στο πρώτο πρόγραμμα δράσης των Ευρωπαϊκών Κοινοτήτων για την προστασία του περιβάλλοντος, το οποίο εγκρίθηκε από το Συμβούλιο στις 22 Νοεμβρίου 1973, απευθυνόταν ήδη η προτροπή να ληφθούν υπόψη οι πλεόν πρόσφατες επιστημονικές εξελίξεις στον τομέα της καταπολέμησης της ρύπανσης του αέρα που προκαλείται από τις αέριες εκπομπές των μηχανοκίνητων οχημάτων και να προσαρμοστούν στις εξελίξεις αυτές οι οδηγίες που έχουν ήδη θεσπισθεί·
ότι στο τρίτο πρόγραμμα δράσης προβλέπεται να καταβληθούν περαιτέρω προσπάθειες με σκοπό τη σημαντική μείωση του σημερινού επιπέδου των εκπομπών ρύπων από τα οχήματα με κινητήρα·
ότι στην οδηγία 70/220/ΕΟΚ [4], όπως τροποποιήθηκε τελευταία με την οδηγία 89/491/ΕΟΚ [5], καθορίζονται οι οριακές τιμές για τις εκπομπές του μονοξειδίου του άνθρακα και των άκαυστων υδρογονανθράκων από τους κινητήρες των οχημάτων αυτών· ότι οι οριακές αυτές τιμές μειώθηκαν για πρώτη φορά με την οδηγία 74/290/ΕΟΚ [6] και συμπληρώθηκαν, σύμφωνα με την οδηγία 77/102/ΕΟΚ [7], με τις οριακές τιμές για τις ανεκτές εκπομπές οξειδίων του αζώτου· ότι οι οριακές τιμές των τριών αυτών ρύπων μειώθηκαν σταδιακά με τις οδηγίες 78/665/ΕΟΚ [8], 83/351/ΕΟΚ [9] και 88/76/ΕΟΚ [10]· ότι με την οδηγία 88/436/ΕΟΚ [11] θεσπίστηκαν οριακές τιμές για εκπομπές ρυπογόνων σωματιδίων από τους κινητήρες με ανάφλεξη διά συμπιέσεως και ότι με την οδηγία 89/458/ΕΟΚ [12] επιβλήθηκαν αυστηρότερα ευρωπαϊκά πρότυπα για αυτοκίνητα κυβισμού μικρότερου των 1 400 cm³·
[4] ΕΕ αριθ. L 76 της 6.4.1970, σ. 1.
[5] ΕΕ αριθ. L 238 της 15.8.1989, σ. 43.
[6] ΕΕ αριθ. L 159 της 15.6.1974, σ. 61.
[7] ΕΕ αριθ. L 32 της 3.2.1977, σ. 32.
[8] ΕΕ αριθ. L 223 της 14.8.1978, σ. 48.
[9] ΕΕ αριθ. L 197 της 20.7.1983, σ. 1.
[10] ΕΕ αριθ. L 36 της 9.2.1988, σ. 1.
[11] ΕΕ αριθ. L 214 της 6.8.1988, σ. 1.
[12] ΕΕ αριθ. L 226 της 3.8.1989, σ. 1.
ότι οι εργασίες που διεξήγαγε η Επιτροπή σ’αυτόν τον τομέα κατέδειξαν ότι η Κοινότητα διαθέτει ή τελειοποιεί επί του παρόντος τεχνολογίες οι οποίες επιτρέπουν τη μαζική ταπείνωση των υπόψη οριακών τιμών για τους κινητήρες κάθε κατηγορίας κυβισμού·
ότι, καθόσον με την οδηγία 89/458/ΕΟΚ έχουν επιβληθεί αυστηρότερα πρότυπα εκπομπών για αυτοκίνητα κυβισμού μικρότερου των 1 400 cm³, είναι αναγκαίο, σύμφωνα με το άρθρο 5 της παρούσας οδηγίας, να ευθυγραμμισθούν προς αυτά τα πρότυπα οι οριακές τιμές για τις εκπομπές των αυτοκινήτων με κυβισμό ίσο ή μεγαλύτερο των 1 400 cm³ με τις ίδιες ημερομηνίες εφαρμογής και βάσει μιας βελτιωμένης ευρωπαϊκής διαδικασίας δοκιμών που συμπεριλαμβάνει μία αλληλουχία οδηγήσεως σε υπεραστικό περιβάλλον·
ότι είναι σκόπιμο να καθορισθούν ταυτόχρονα οι απαιτήσεις αναφορικά με τις εξατμιστικές εκπομπές και την αντοχή των συστατικών μερών των οιχημάτων που παίζουν ρόλο στον περιορισμό των εκπομπών αερίων, καθώς και να εισαχθεί, σύμφωνα με το άρθρο 4 της οδηγίας 88/436/ΕΟΚ, το δεύτερο στάδιο των κανονισμών για τις εκπομπές ρυπογόνων σωματιδίων των αυτοκινήτων εφοδιασμένων με κινητήρα ανάφλεξης με συμπίεση ούτως ώστε να ενοποιηθούν οι απαιτήσεις των Ευρωπαϊκών Κοινοτήτων αναφορικά με τις εκπομπές αερίων ρύπων από ιδιωτικής χρήσης αυτοκίνητα· ότι ο έλεγχος αντοχής πρέπει να πραγματοποιείται σε 80 000 km σύμφωνα με μια διαδικασία που συνεπάγεται τη δοκιμή των οχημάτων που έχουν πραγματικά καλύψει 80 000 km σε πίστα δοκιμών ή σε δυναμομετρική εξέδρα·
ότι είναι απαραίτητο να υλοποιηθούν αυστηρότεροι ευρωπαϊκοί κανονισμοί, υπό πλήρη εναρμόνιση, ώστε να ωφεληθεί στο μέγιστο δυνατό βαθμό το ευρωπαϊκό περιβάλλον από τις διατάξεις αυτές και συγχρόνως να διασφαλισθεί το ενιαίο της αγοράς·
ότι, κατά τον προσδιορισμό των νέων προδιαγραφών και των διαδικασιών δοκιμών, επιβάλλεται να ληφθεί υπόψη η μελλοντική εξέλιξη της κυκλοφορίας στην Ευρωπαϊκή Κοινότητα· ότι, με την προοπτική της ενιαίας εσωτερικής αγοράς, πρέπει να αναμένεται αύξηση του αριθμού των εγγραφών νέων οχημάτων με κινητήρα, η οποία θα οδηγήσει στην αύξηση των ρυπαντικών εκπομπών·
ότι, λαμβανομένου υπόψη του σημαντικού ρόλου των εκπομπών ρύπων από οχήματα με κινητήρα και της συνεισφοράς τους στη δημιουργία αερίων που είναι υπεύθυνα για το φαινόμενο θερμοκηπίου, οι εκπομπές ιδίως CO2, πρέπει να σταθεροποιηθούν και στη συνέχεια να μειωθούν, σύμφωνα με την απόφαση του διοικητικού συμβουλίου του Προγράμματος Περιβάλλοντος των Ηνωμένων Εθνών (UNEP) της 24ης Μαΐου 1989, και ιδίως με το σημείο 11 στοιχείο δ) της εν λόγω απόφασης·
ότι η Επιτροπή αναμένεται να υποβάλει μια νέα πρόταση οδηγίας η οποία προβλέπει τη λήψη μέτρων για τον περιορισμό των εξατμιστικών απωλειών που επισυμβαίνουν σε όλα τα στάδια της αλυσίδας αποθήκευσης και διανομής των καυσίμων·
ότι πρέπει εξάλλου να βελτιωθεί επειγόντως και σαφώς η ποιότητα των καυσίμων στα βενζινάδικα·
ότι η υιοθέτηση αυστηρότερων προδιαγραφών θα επιταχυνόταν επίσης αν τα κράτη μέλη θέσπιζαν ένα σύστημα παροχής κινήτρων στους αγοραστές νέων αυτοκινήτων για να καταστρέφουν εντελώς τα παλιά τους αυτοκίνητα ή, όπου γίνεται, να τα ανακυκλώνουν·
ότι είναι ευκταίο τα κράτη μέλη να λάβουν τα απαιτούμενα μέτρα για τον εξοπλισμό, σε όσο το δυνατόν ευρύτερη βάση, των παλαιοτέρων αυτοκινήτων με συστήματα απορρύπανσης των καυσαερίων·
ότι οι περιβαλλοντικές επιπτώσεις των αυστηρότερων προδιαγραφών θα ενισχύονταν και θα επιταχύνονταν σημαντικά αν τα κράτη μέλη χορηγούσαν, πέρα από τις 31 Δεκεμβρίου 1992, φορολογικά κίνητρα για την αγορά και εγκατάσταση σε ήδη κυκλοφορούντα αυτοκίνητα, συστημάτων που εξασφαλίζουν την τήρηση των προδιαγραφών της παρούσας οδηγίας·
ότι η διαρκής επιδείνωση των οικολογικών οχλήσεων, εξαιτίας της ταχείας αύξησης της κυκλοφορίας στην Κοινότητα,επιβάλλει όχι μόνο την υιοθέτηση αυστηρότερων οριακών τιμών και προδιαγραφών, αλλά και επίσης την εφαρμογή άλλων συστημάτων προώθησης και το σχεδιασμό άλλων συστημάτων μεταφοράς και ότι επιβάλλεται, για την Κοινότητα, να ληφθούν μέτρα με στόχο την οικονομική ενίσχυση της έρευνας και της ανάπτυξης αυτών των συστημάτων και τεχνικών προώθησης, καθώς και νέων καυσίμων, λαμβάνοντας πάντοτε υπόψη κατά πόσον τα μέτρα αυτά συμβιβάζονται με το περιβάλλον·
ότι, για να αποδοθεί η πλήρης σημασία τους στις προδιαγραφές της παρούσας οδηγίας, επιβάλλεται να αποφασίσει το Συμβούλιο με ειδική πλειοψηφία μετά από πρόταση της Επιτροπής, πριν από τις 31 Δεκεμβρίου 1992, τη λήψη μέτρων που έχουν ως στόχο:
- να περιορίσουν τις εκπομπές CO2,
- να προσαρμόσουν τις προδιαγραφές εκπομπών (και τις σχετικές δοκιμές) των οχημάτων που δεν εμπίπτουν στις διατάξεις της παρούσας οδηγίας, συμπεριλαμβανομένου και του συνόλου των οχημάτων εμπορικής χρήσεως,
- να οργανωθούν τακτικοί έλεγχοι και διαδικασίες αντικατάστασης και συντήρησης των εισαγόμενων συστημάτων ώστε να μπορούν να τηρηθούν οι οριζόμενες τιμές,
- να αναπτυχθεί ένα πρόγραμμα έρευνας και ανάπτυξης για την ενθάρρυνση της εισαγωγής στην αγορά καθαρών οχημάτων και καυσίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα της οδηγίας 70/220/ΕΟΚ αντικαθίστανται από τα παραρτήματα της παρούσας οδηγίας.
1. Από την 1η Ιανουαρίου 1992, τα κράτη μέλη δεν μπορούν για λόγους σχετικούς με τη ρύπανση του αέρα από τις εκπομπές:
- ούτε να αρνούνται για έναν τύπο οχήματος με κινητήρα τη χορήγηση έγκρισης τύπου ΕΟΚ, ή την έκδοση του πιστοποιητικού που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ [13], όπως τροποποιήθηκε τελευταία με την οδηγία 87/403/ΕΟΚ [14], ή τη χορήγηση εθνικής έγκρισης,
[13] ΕΕ αριθ. L 42 της 23.2.1970, σ. 1.
[14] ΕΕ αριθ. L 220 της 8.8.1987, σ. 44.
- ούτε να απαγορεύουν την πρώτη θέση σε κυκλοφορία οχημάτων με κινητήρα,
εφόσον οι εκπομπές από αυτόν τον τύπο του οχήματος με κινητήρα ή από αυτά τα οχήματα ανταποκρίνονται στις διατάξεις της οδηγίας 70/220/ΕΟΚ, όπως τροποποιούνται από την παρούσα οδηγία.
2. Από την 1η Ιουλίου 1992, τα κράτη μέλη:
- δεν μπορούν πλέον να χορηγούν έγκριση τύπου ΕΟΚ ή να εκδίδουν το πιστοποιητικό που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ για τύπους οχήματος με κινητήρα,
- οφείλουν να αρνούνται τη χορήγηση εθνικής έγκρισης τύπου για τύπους οχήματος με κινητήρα,
των οποίων οι εκπομπές δεν ανταποκρίνονται στις απαιτήσεις των παραρτημάτων της οδηγίας 70/220/ΕΟΚ, όπως τροποποιείται με την παρούσα οδηγία.
3. Από τις 31 Δεκεμβρίου 1992, τα κράτη μέλη απαγορεύουν την πρώτη θέση σε κυκλοφορία οχημάτων οι εκπομπές των οποίων δεν ανταποκρίνονται στις απαιτήσεις των παραρτημάτων της οδηγίας 70/220/ΕΟΚ, όπως τροποποιείται με την παρούσα οδηγία.
Άρθρο 3
Τα κράτη μέλη μπορούν να θεσπίζουν φορολογικά κίνητρα για τα οχήματα που καλύπτονται από την παρούσα οδηγία. Τα κίνητρα αυτά οφείλουν να ανταποκρίνονται στις διατάξεις της συνθήκης όπως επίσης και στις ακόλουθες προϋποθέσεις:
- να εφαρμόζονται σε όλα τα οχήματα, εγχώριας παραγωγής ή εισαγόμενα, που διατίθενται στο εμπόριο στην αγορά ενός κράτους μέλους και τα οποία είναι εφοδιασμένα με εξοπλισμό που επιτρέπει να ικανοποιούνται εκ των προτέρων τα ευρωπαϊκά πρότυπα που θα τεθούν σε ισχύ το 1992,
- να παύουν να ισχύουν αμέσως μόλις αρχίσει η υποχρεωτική έναρξη της ισχύος των τιμών εκπομπών για τα νέα οχήματα που ορίζονται στο άρθρο 2 παράγραφος 3,
- να αφορούν ποσό, για κάθε τύπο οχήματος, ουσιωδώς χαμηλότερο από το πραγματικό κόστος του εξοπλισμού που προστίθεται στα οχήματα προκειμένου αυτό να ανταποκρίνεται στις τιμές εκπομπών που έχουν καθορισθεί, καθώς και της τοποθέτησης του εξοπλισμού στο όχημα.
Η Επιτροπή ενημερώνεται εγκαίρως για οποιαδήποτε σχέδια θέσπισης ή τροποποίησης των φορολογικών κινήτρων που αναφέρονται στο πρώτο εδάφιο ώστε να διαθέτει επαρκές περιθώριο χρόνου να υποβάλει παρατηρήσεις.
Άρθρο 4
Το Συμβούλιο, αποφαινόμενο υπό τις προϋποθέσεις που προβλέπει η συνθήκη, θα αποφασίσει πριν από τις 31 Δεκεμβρίου 1993 επί προτάσεως που θα υποβάλει η Επιτροπή πριν από τις 31 Δεκεμβρίου 1992, λαμβάνοντας υπόψη την τεχνική πρόοδο, για μια νέα μείωση των οριακών τιμών.
Οι μειωμένες οριακές τιμές δεν θα ισχύσουν πριν από την 1η Ιανουαρίου 1996 όσον αφορά τις νέες εγκρίσεις τύπου, θα μπορούν όμως να ληφθούν ως βάση για τη θέσπιση φορολογικών κινήτρων μόλις εκδοθεί η νέα οδηγία.
Άρθρο 5
Το Συμβούλιο, αποφαινόμενο με ειδική πλειοψηφία έπειτα από πρόταση της Επιτροπής, η οποία λαμβάνει υπόψη της τα αποτελέσματα των ήδη διεξαγόμενων εργασιών σχετικά με το φαινόμενο θερμοκηπίου, αποφασίζει για τη λήψη μέτρων που αποσκοπούν να περιορίσουν τις εκπομπές CO2 από τα οχήματα με κινητήρα.
Άρθρο 6
Η Επιτροπή θα επιβεβαιώσει τις αρχές 1991, σε μια συμπληρωματική τεχνική έκθεση, το βάσιμο της ευρωπαϊκής εναλλακτικής δοκιμής αντοχής (1), η οποία πρέπει να είναι τουλάχιστον ισοδύναμης αυστηρότητας με τη δοκιμή αντοχής που ορίζεται στο παράρτημα VII και να είναι πιο αντιπροσωπευτική των συνθηκών κυκλοφορίας που επικρατούν στην Ευρώπη. Η δοκιμή της επιταχυμένης γήρανσης [15] μπορεί, ενδεχομένως, να τροποποιηθεί ύστερα από πρόταση της Επιτροπής, σύμφωνα με τη διαδικασία της επιτροπής προσαρμογής στην τεχνική πρόοδο, πριν από το τέλος του 1991.
[15] ΕΕ αριθ. C 81 της 30.3.1990 (παράρτημα VII, σελίδες 98-101).
Άρθρο 7
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο την 1η Ιανουαρίου 1992, και πληροφορούν αμέσως την Επιτροπή σχετικά.
2. Όταν τα κράτη μέλη θεσπίζουν αυτές τις διατάξεις, οι διατάξεις αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος αυτής της παραπομπής καθορίζεται από τα κράτη μέλη.
Άρθρο 8
Η παρούσα οδηγία απευθύνεται στα κράτη μέλη.
Λουξεμβούργο, 26 Ιουνίου 1991.

Labels: 20
7
3
8
15